Anime

**Anime** (wey dem dey call for Japan as アニメ) be animation wey komot from Japan wey fi be hand drawn anaa computer animation. For outsyd Japan, if squad talk anime, dem dey mean de one wey Japan menez do. Buh for insyd Japan, anime dey mean any kind animation, no matter who do am anaa wer e come from. You go see sam animation from oda countries wey get style like Japanese anime too. Sometimes, video games too dey follow anime style and theme.

Anime start commercial for Japan around 1917. Then for 1960s, one cartoon man called Osamu Tezuka bring ein own style wey catch fire. From der, anime fans for Japan come plenty. Nowadays, you fit watch anime for cinema, TV, DVD, anaa for online. Plenty anime dey base for manga (Japanese comic), light novels or video games. Anime get different genres; sam be for everyone, some be for small small groups.

Anime be very creative den different. Dem dey mix art, storytelling, camera movement, and unique ways of drawing. Unlike Western cartoons wey focus on action den movement, anime dey pay more attention to background, zooming, camera angle den other film style. Dem characters too mostly get big-big eyes wey show plenty emotion.

Japan get more dan 430 anime companies; sam popular ones be Studio Ghibli, Kyoto Animation, Sunrise, MAPPA, Wit Studio, Toei Animation, den odas. Since de 1980s, na anime blow for abroad; people dey watch plus subtitles anaa dubbing. From de 2010s top, streaming platforms make am easy for de whole world to watch anime. E now be global thing. By 2016, anime from Japan alone dey take 60% of all animation wey dey show for TV across de world.

## Ein Etymology
Anime be one kind animation, buh e no be one specific genre like action anaa romance; e get plenty genres insyd just like movies anaa books. Sam people dey confuse den dey think say anime einself be one genre, buh e no be so. For Japanese language insyd, anime mean *any* kind animation; e no matter wer e come from anaa how e look. Plenty English dictionaries talk say anime (/ˈænɪmeɪ/), people mostly talk say anime be “a style of animation from Japan” anaa “Japanese animation style.” Sam definitions even say de thing must come from Japan before we go call am anime.

Now, wer de word *anime* come from? E no clear like dat. Sam people talk say e come from de English word **animation**, wey for Japanese dem dey write as アニメーション (*animēshon*), den then dem short am to アニメ (*anime*). Odas say maybe e come from French word dessin animé, wey mean *animated drawing;* buh sam researchers say dat one just be secof anime dey popular for France during de 70s den 80s, so people make dat connection.

For English, anime dey act like *mass noun,* you go hear something like: 

* “You dey watch anime?” or “How much anime you watch?”
* You no go add ‘s’ like say “animes.”

Sometimes, people dey spell *anime* as animé (putting one accent on top de last “e”) just to show say make you pronounce de “e”; not like how English fi make am silent. Before de word *anime* cam spread well for de world insyd, people dey call am Japanimation (Japan + animation). Dis name dey common for de 1970s den 1980s. Buh from mid-80s come top, de word *anime* cam replace Japanimation. Now, people dey use *Japanimation* per wen dem dey talk about old times anaa wan show say de animation be specifically from Japan.

## References


## External links